**РЕПУБЛИКА СРБИJА** **КАБИНЕТ МИНИСТРА БЕЗ ПОРТФЕЉА ЗАДУЖЕНОГ ЗА ПОМИРЕЊЕ, РЕГИОНАЛНУ САРАДЊУ И ДРУШТВЕНУ СТАБИЛНОСТ**

На основу члана 23. став 2. Закона о државној управи („Сл. гласник РС“, број 75/05, 101/07, 95/10, 99/14, 30/18 – др. закон и 47/18), члана 38. Закона о удружењима („Сл. гласник РС”, бр. 51/09, 99/11 – др. закони и 44/18 – др. закон), Решењем о употреби текуће буџетске резерве број 401-6199/2024 од 04.јула 2024 године(„Сл. гласник РС”бр. 58/24) у оквиру раздела 3. Влада, 3.28, - Кабинет министра без портфеља задуженог за помирење, регионалну сарадњу и друштвену стабилност Програм 2102 - Подршка раду Владе, функција 110 - Извршни и законодавни органи, финансијски и фискалани послови и спољни послови, Програмска активност 0055 – Координација активности у области друштвене стабилности; Економска класификација 481 – Дотације невладиним организацијама, Закључка Владе Републике Србије 05 број: 401-9148/2024 од 26. септембра 2024 године Кабинет министра без портфеља задуженог за координацију активности у области помирења, регионалне сарадње и друштвене стабилности (у даљем тексту: Кабинет министра) расписује

 **ЈАВНИ КОНКУРС**

за подношење предлога

П Р О Г Р А М А

ФИНАНСИЈСКЕ ПОДРШКЕ, МЕРАМА И АКТИВНОСТИМА У ОБЛАСТИ ДРУШТВЕНЕ СТАБИЛНОСТИ КРОЗ ПОДРШКУ УДРУЖЕЊИМА ГРАЂАНА У РЕПУБЛИЦИ СРБИЈИ У 2024. ГОДИНИ

 ЦИЉ

Конкурс се расписује за доделу финансијских средстава удружењима грађана која у свом статуту као циљеве препознају унапређење и заштиту положаја националних заједница/мањина и људских права, промоцију интеркултурне сарадње, миротворства и помирења.

Општи циљ програма је очување, јачање и унапређење процеса друштвене стабилности у Републици Србији, са посебним акцентом на финансијску подршку удружењима која раде у области друштвене стабилности с фокусом на њихову улогу у овом процесу. Програм је усмерен на активности које промовишу међусобно разумевање, очување заједничке културне баштине и изградњу трајних веза између различитих националних заједница. Посебан акценат ставља се на афирмацију идеја мира и сарадње, као и на подршку програмима који ојачавају економски и социјални потенцијал Републике Србије кроз активну улогу грађана у процесу друштвене стабилности и изградње дуготрајних и одрживих друштвених односа.

Реализацијом Програма треба да се остваре следећe мере:

МЕРА 1 – ПОДРШКА УДРУЖЕЊИМА ГРАЂАНА ЗА ЈАЧАЊЕ МЕЂУКУЛТУРНОГ ДИЈАЛОГА

Ова мера има за циљ јачање друштвене стабилности кроз подршку удружењима грађана која промовишу међукултурни дијалог и сарадњу међу националним заједницама. Активности укључују организацију радионица, панел дискусија и округлих столова који окупљају представнике различитих националних заједница ради промоције заједничких вредности и културног разумевања. Удружења ће бити подржана у креирању едукативних материјала који ће се користити у школама и локалним заједницама како би се подстакла толеранција и поштовање међу припадницима различитих култура. Акценат је на активностима које укључују школски узраст и њихово укључивање у процесе дијалога и изградње међусобног поверења.

МЕРА 2 – ПОДРШКА ИНИЦИЈАТИВАМА УДРУЖЕЊА ГРАЂАНА ЗА ЈАЧАЊЕ ДРУШТВЕНЕ КОХЕЗИЈЕ

Ова мера је усмерена на јачање друштвене кохезије у локалним заједницама кроз подршку иницијативама удружења грађана које раде на помирењу и изградњи поверења међу различитим националним заједницама. Активности обухватају организацију заједничких друштвених и културних догађаја као што су фестивали, спортске манифестације и волонтерске акције, где учествују припадници различитих заједница. Финансирање ће бити обезбеђено за логистичку подршку, промоцију и набавку материјала потребних за реализацију ових активности. Ове активности ће бити усмерене на изградњу трајних међусобних веза и подстицање активног учешћа грађана у изградњи стабилног и инклузивног друштва.

МЕРА 3 – ПОДРШКА ПРОЈЕКТИМА УДРУЖЕЊА ГРАЂАНА ЗА ПРЕВЕНЦИЈУ ЕКСТРЕМИЗМА И ПРОМОЦИЈУ МИРА

Циљ ове мере је подршка удружењима грађана која се баве превенцијом екстремизма и промоцијом мира међу различитим националним заједницама. Активности укључују развој и спровођење обука и едукативних програма о мирном решавању конфликата, медијацији и изградњи поверења. Посебан акценат ће бити на пројектима који се баве рањивим групама и укључују различите генерације у процесима изградње мира. Финансијска подршка ће бити обезбеђена за обуку тренера, набавку материјала и реализацију едукативних сесија у заједницама, као и за праћење и евалуацију ефеката ових програма.

МЕРА 4 – ПОДРШКА ЗА ЈАЧАЊЕ ДИЈАЛОГА МЕЂУ КЉУЧНИМ ДРУШТВЕНИМ ФАКТОРИМА

Ова мера има за циљ јачање друштвене стабилности кроз подршку организиацијама које промовишу и баве се активностима дијалога и промоције међусобног разумевања и поштовања. Активности укључују организацију заједничких, семинара и округлих столова на којима се разматрају теме од заједничког значаја за различите делове друштвене заједнице. Финансијска подршка биће обезбеђена за организацију ових догађаја, као и за израду и дистрибуцију публикација које промовишу толеранцију и заједничке вредности. Циљ је створити платформе за континуирани дијалог и сарадњу међу различитим заједницама на локалном и националном нивоу.

МЕРА 5 – ПОДРШКА ЗА ПРОМОЦИЈУ СОЦИЈАЛНЕ ПРАВДЕ И СОЛИДАРНОСТИ

Ова мера је усмерена на јачање улоге организација цивилног друштва у промоцији социјалне правде и солидарности у друштву. Активности обухватају организацију добротворних и хуманитарних акција које укључују припаднике различитих делова заједница. Финансијска подршка биће обезбеђена за логистичку подршку, набавку и дистрибуцију хуманитарне помоћи, као и за промоцију ових акција у локалним заједницама. Ове активности ће бити усмерене на подстицање међусобне подршке и изградњу духа солидарности међу различитим заједницама.

МЕРА 6 – ПОДРШКА ЗА РАЗВОЈ ПРОГРАМА ЕДУКАЦИЈЕ И ПРЕВЕНЦИЈЕ КОНФЛИКАТА

Циљ ове мере је подршка у развоју и спровођењу програма едукације који промовишу мирно решавање конфликата и међусобно поштовање. Активности укључују организовање предавања, семинара и обука за припаднике различитих заједница о важности мирољубивог суживота и превенције насиља и екстремистичког понашања. Посебан акценат биће на едукацији како би се подстакла култура мира и толеранције. Финансирање ће обухватити организацију обука, набавку едукативног материјала и логистичку подршку за реализацију ових програма.

Програм је објављен на интернет страници <https://pomirenje.gov.rs/>

КОРИСНИЦИ СРЕДСТАВА

Финансијску подршку за спровођење активности у оквиру мере, под условима и на начин предвиђен овим програмом могу да остварују удружења грађана која у свом Статуту као циљеве препознају унапређење и заштиту положаја националних заједница/мањина и људских права, промоцију интеркултурне сарадње, миротворства и помирења.

Подносилац предлога Програма може бити носилац искључиво једног пројекта у оквиру Конкурса.

Програми/пројекти узимаће се у разматрање ако удружење испуњава следеће опште услове:

1. Да је регистровано и делује на подручју Републике Србије,
2. да је Статутом или дефинисаним активностима утврђено да се се циљеви удружења остварују у области друштвене стабилности
3. Поред општих услова, удружење које пријављује пројекат/програм треба да испуњава и следеће додатне услове за обављање послова  у тој области:
* да достави израђен детаљан буџет активности;
* да достави детаљан акциони план са дефинисаном динамиком
* да поседује стручни и технички капацитет за реализацију као и искуство у реализацији пројекта.

Уз пријаву Програма, удружење је обавезно да достави:

1. Извод из Статута или плана активности удружења којима је утврђено да се циљеви

удружења остварују у области у којој се програм реализује, који је потписан од стране заступника удружења и печатиран печатом удружењa;

1. Биографије предложених едукатора;
2. Изјава да средства за реализацију предлога програма нису на други начин обезбеђена;
3. Изјава о непостојању сукоба интереса;
4. Интерни акт о антикорупцијској политици.

Конкурсна комисија по службеној дужности утврђује да ли је удружење уписано у регисатар надлежног органа и да ли се, према статутарним одредбама, циљеви удружења остварују у области у којој се програм/пројекат реализује

**Уколико удружење у оквиру пријаве пројекта не достави неки од напред наведених докумената, пријава ће се сматрати непотпуном и неће бити узета у разматрање.**

Kaбинет министра задржава право да изврши корекције ставки буџета пријављених пројеката и стручних скупова према активностима које се спроводе.

 НАМЕНА СРЕДСТАВА

Финансијска подршка за спровођење активности у оквиру мере обухвата накнаду трошкова удружењима у Републици Србији, у складу са овим програмом/пројектом.

**Прихватљиви трошкови** су:

* Људски ресурси - накнада за лица ангажована током трајања Програма на пословима коориднације, администрирања пројектом, финансијским управљањем и сл. као и накнада за лица ангажована на реализацији програмских активности (демонстратори, конференсијеи, лица ангажована у циљу реализација обука и друга лица); Наведена лица могу бити ангажована по основу уговора о ппп, уговоа о делу и сл.

* Текући трошкови Програма нпр. трошкови закупа простора и трошкови за функционисање канцеларије (трошкови телефона, интернета, комуналних услуга, грејања, трошкови електричне енергије и сл.); трошкови канцеларијског материјала под условом да су неопходни за реализацију програма или пројекта; трошкови превоза;  књиговодствене услуге; трошкови накнаде за услуге јавних плаћања које врши Управа за трезор; остали текући трошкови програма или пројекта.

* Трошкови програмских активности нпр. набавка услуга и добара неопходних за реализацију програма или пројекта;  трошкови угоститељских услуга;  трошкови смештаја и исхране према приложеном уговору и рачуну, водећи рачуна да буду економски оправдани. Потребно је за сваку активност дефинисану у предлогу програма приказати појединачне трошкове по буџетским линијама. Називи активности у предлогу буџета морају да буду усклађени са називима активности у предлогу програма или пројекта.

**Неприхватљиви трошкови су:**

-финансирање политичких кампања,

-покушај политичке идеологизације кроз пројекат,

-куповина возила, техничке опреме за потребе удружења, адаптација и опремање простора удружења,

-изградња инфраструктуре и грађевински радови у оквиру програмских активности,

-ретроактивно финансирање програма чија је реализација у току или чија је реализација завршена,

-програми којима се остварује добит.

ФИНАНСИЈСКИ ОКВИР

Средства за спровођење овог програма обезбеђена су Решењем о употреби текуће буџетске резерве број 401-6199/2024 од 04. јула 2024. године (,,Службени гласник РС”, бр. 58/24), у оквиру Раздела 3. Влада, Глава 3.28.- Кабинет министра без портфеља задуженог за помирење, регионалну сарадњу и друштвену стабилност Програм 2102 - Подршка раду Владе, функција 110 - Извршни и законодавни органи, финансијски и фискалани послови и спољни послови, Програмска активност 0055 – Координација активности у области друштвене стабилности; Економска класификација 481 – Дотације невладиним организацијама -20.000.000,00 динара.

Финансирање програма врши се на основу уговора закљученог између реализатора програма и Кабинета министра, којим се нарочито дефинише предмет Програма, рок у коме се Програм реализује, конкретне обавезе уговорних страна, износ средстава и начин обезбеђења и преноса средстава, инструменти обезбеђења за случај ненаменског трошења средстава обезбеђених за реализацију Програма, односно за случај неизвршења уговорне обавезе – предмета Програма и повраћај неутрошених средстава.

По потписивању уговора средства се уплаћују реализатору Програма на отворени **наменски подрачун код Управе за трезор Министарства финансија,**  наведен у уговору. Са овог подрачуна, у складу са одобреним буџетом финансирају се све активности , као и предвиђени хонорари**. Није дозвољен било какав пренос средстава са овог подрачуна на рачун пословне банке.**

Реализатор Програма је одговоран за законито и наменско трошење средстава.

Реализатор Програма је дужан да обавештава надлежни орган о његовој реализацији, у роковима одређеним уговором, као и да надлежном органу омогући праћење реализације Програма.

Након завршетка Програма, реализатор је дужан да на предвиђеним формуларима достави завршни извештај који се састоји од детаљног наративног и финансијског извештаја, извештај овлашћеног ревизора, као и пратећу документацију којом се доказује наменски утрошак средстава. Формулари извештаја биће доступни на званичној интернет страници Кабинета министра <https://pomirenje.gov.rs/> . Рок за достављање завршног извештаја је 30 дана од завршетка Програма.

ТРАЈАЊЕ ПРОГРАМА

 Програмске активности реализују се у трајању 6 месеци од дана преноса средстава, с тим да постоји могућност продужења рока за рализацију активности најдуже још 2 месеца.

КОНКУРСНА ДОКУМЕНТАЦИЈА И НАЧИН ПРИЈАВЕ

Конкурс је јаван и објављује се на интернет страници Кабинета министра <https://pomirenje.gov.rs/> и на порталу е-Управа.

Обрасци за подношење предлога програма, доступни су и могу се преузети на званичној интернет страници Кабинета министра <https://pomirenje.gov.rs/> и на порталу е-Управа.

 Пријаве се достављају у затвореној коверти. Пријаву чини следећа **обавезна документација достављена на прописаним обрасцима**:

* Попуњен образац пријаве на конкурс
* Попуњен образац предлога пројекта( предлог пројекта мора бити потписан од стране заступника удружења подносиоца предлога пројекта и оверен печатом)
* Попуњен образац буџета пројекта
* Попуњен образац наративног буџета пројекта
* Оверена копија извода из статута удружења у коме је утврђено да се циљеви удружења остварују у области у којој се пројекат реализује
* Изјава да средства за реализацију пројекта нису обезбеђена на други начин на обрасцу који је дат у прилогу јавног конкурса
* Изјава о одсуству сукоба интереса за чланове удружења на обрасцу који је дат у прилогу јавног конкурса
* Интерни акт о антикорупцијској политици
* Изјава удружења да ће приликом потписивања уговора приложити средства обезбеђења за испуњење уговорних обавеза

\*Обавезна документација доставља се у два примерка (оригинал и копија оригиналне документације)

Пријавне форматe попунити јасно и прецизно, како би се на најбољи могући начин процениле пријаве. Пријаве које су рађене на другим обрасцима и у којима су обрасци за писање предлога пројекта написани руком или писаћом машином неће се сматрати важећим.

**Предлоге пројекта доставити препрученом пошиљком или лично на адресу**:

Кабинет министра без портфеља задуженог за координацију активности у области помирења, регионалне сарадње и друштвене стабилности, *Булевар Михајла Пупина 2, Нови Београд 11070.*

На коверти обавезно треба назначити: пуно име и адресу пошиљаоца, назив пројекта и следећи текст: „ *Пријава за доделу финансијске подршке мерама и активностима у области друштвене стабилности кроз подршку удружењима грађана у Републици Србији у 2024. години*“ с назнаком **НЕ ОТВАРАТИ ПРЕ ЗАВРШЕТКА ЈАВНОГ ПОЗИВА ЗА ПОДНОШЕЊЕ ПРЕДЛОГА ПРОГРАМА.**

 Благовременом пријавом сматра се препоручена пошиљка предата пошти / курирској служби / писарници најкасније до 17. октобра 2024 године (15 дана од расписивања) (печат поште), без обзира на датум приспећа.

 Неблаговремено поднете пријаве неће бити разматране, а непотпуне ће се сматрати неважећим.

РОК И НАЧИН ОБЈАВЉИВАЊА ПРИЈАВЉЕНИХ ПРОГРАМА

Листа вредновања и рангирања пријављених Програма утврђује се у року не дужем од 60 дана од дана истека рока за подношење пријава. Резултати конкурса биће објављени на интернет страници Кабинета министра <https://pomirenje.gov.rs/> и на порталу е-Управа.

 Учесници конкурса имају право увида у поднете пријаве и приложену документацију по утврђивању предлога листе вредновања и рангирања пријављених програма, у року од три радна дана од дана објављивања листе. Увид се може извршити искључиво уз претходну најаву.

 На листу вредновања и рангирања учесници конкурса имају право приговора у року од осам дана од дана њеног објављивања. Одлуку о приговору Кабинет министра доноси у року од 15 дана од дана његовог пријема.

Одлуку о избору програма Кабинет министра донеће у року од 30 дана од дана истека рока за подношење приговора и иста ће бити објављена на интернет страници Кабинета министра <https://pomirenje.gov.rs/> и на порталу е-Управа.

 Информације о јавном конкурсу могу се добити у Кабинету министра у времену од 11-15 часова и на е-маил адресу konkurs@pomirenje.gov.rs

**КОНКУРС ЈЕ ОТВОРЕН ОД 02. ОКТОБРА ДО 17. ОКТОБРА 2024. ГОДИНЕ**

ОПШТИ КРИТЕРИЈУМИ ЗА ОЦЕЊИВАЊЕ ПРИЈАВА

|  |  |
| --- | --- |
| **Критеријум** | **Број бодова** |
| **1. Усклађености резултата и ефеката програма или пројекта са циљевима конкурса и доприноса остваривању јавног интереса у областима омладинског сектора** | **25** |
| 1.1. Усклађеност циљева и резултата предлога програма или пројекта са циљем конкурса | 13 |
| 1.2. Усклађеност предлога програма или пројекта са потребама циљне групе/крајњих корисника | 12 |
| **2. Капацитет носиоца програма или пројекта** | **18** |
| 2.1. Капацитети и искуство носиоца програма или пројекта | 6 |
| 2.2. Референце лица која реализују програм или пројекат | 6 |
| 2.3. Остварена партнерства и сарадња између различитих субјеката | 6 |

|  |  |
| --- | --- |
| **3. Садржај и изводљивост предлога програма или пројекта** | **18** |
| 3.1. Да ли су предложене активности логичне, одговарајуће, практичне и у складу са циљевима, очекиваним резултатима и предвиђеним циљним групама? | 6 |
| 3.2. Да ли је план реализације јасно разрађен и изводљив? | 6 |
| 3.3. Да ли су приказани индикатори мерљиви? | 6 |
| **4. Обухват и усклађеност са потребама циљних група** | **10** |
| 4.1. Број директних крајњих корисника у односу на предложене активности и финансијски план програма или пројекта | 5 |
| 4.2. Да ли је програмом или пројектом планирано укључивање младих из одговарајућих категорија (структура младих) у односу на циљ програма или пројекта? | 3 |
| 4.3. Да ли је предвиђено заступање принципа родне равноправности? | 2 |
| **5. Одрживост ефеката програма или пројекта** | **7** |
| 5.1. У којој мери су резултати програма или пројекта одрживи по престанкуфинансирања? | 5 |
| 5.2. Да ли програм или пројекат нуди иновативно решење у области за коју се односи? | 2 |
| **6. Сврсисходност и рационалност трошкова програма или пројекта** | **13** |
| 6.1. Да ли су појединачне предложене буџетске линије оправдане у односу на планиране активности и резултате програма или пројекта укључујући и адекватност људских и финансијских ресурса? | 6 |
| 6.2. Да ли је висина предложеног трошка за планиране буџетске линије реална? | 7 |
| **7. Видљивост програма или пројекта** | **9** |
| 7.2. Да ли су приказани индикатори мерљиви? | 5 |
| **МАКСИМАЛАН БРОЈ БОДОВА** | **100** |

ПОСЕБНИ КРИТЕРИЈУМИ ЗА ОЦЕЊИВАЊЕ ПРИЈАВА

|  |  |
| --- | --- |
| **Критеријуми** | **Број бодова** |
| **Иновативност и оригиналност предлога пројекта**- Пројекат демонстрира изузетну оригиналност у приступу решавања специфичних изазова који се односе на регионалну сарадњу и процесе помирења, кроз примену нових и неконвенционалних метода које доприносе повећању ефикасности активности **(6 бодова).**- Употреба иновативних метода и техника у реализацији пројектних активности које нису раније примењиване у сличним контекстима, чиме се подстиче ново разумевање и решавање питања у области регионалне сарадње **(6 бодова).**- Креативан приступ осмишљавању активности који укључује оригиналне и нове идеје са циљем побољшања међурегионалних односа и јачања сарадње **(3 бода).** | **15** |
| **Утицај пројекта на мултикултурност и међуетничку сарадњу**- Пројекат укључује учешће и сарадњу више различитих националних заједница, чиме се обезбеђује разноликост у приступима и активностима, као и унапређење односа између различитих етничких и културних група **(6 бодова)**.- Пројекат директно доприноси очувању и афирмацији заједничке културне баштине, са циљем изградње трајних веза и унапређења међуетничке толеранције и разумевања у мултикултурном контексту **(6 бодова).**- Подстицање активног дијалога и сарадње међу различитим културним групама путем заједничких иницијатива које имају за циљ изградњу поверења и дугорочних партнерстава **(3 бода)**. | **15** |
| **Допринос пројекта друштвеној стабилности и процесу помирења**- Пројекат има значајан потенцијал да утиче на унапређење социјалне стабилности у локалној заједници кроз активности које промовишу помирење, јачање друштвених веза и активно укључивање грађана у решавање друштвених конфликата **(5 бодова)**.- Дугорочни утицај пројекта на процес помирења и јачање међуетничког - поверења се огледа у континуираном ангажману заједница на спровођењу заједничких пројеката и иницијатива који доприносе одрживој стабилности **(5 бодова)**. | **10** |
| **Капацитет носиоца пројекта и изводљивост плана**- Способност и претходно искуство носиоца пројекта у спровођењу сличних активности, посебно у области регионалне сарадње и међуетничког дијалога, што осигурава квалитет и поузданост предложеног пројекта **(6 бодова).**- Пројектни тим има јасно дефинисане људске и материјалне ресурсе који су довољни за успешно спровођење предложених активности и постизање очекиваних резултата, уз претходно искуство у сличним пројектима **(6 бодова)**. | **12** |
| **Одрживост резултата пројекта након завршетка финансирања**- Резултати и постигнућа пројекта су дугорочно одрживи и постоје јасни планови за наставак активности након завршетка финансирања, што осигурава континуитет пројектних ефеката **(5 бодова)**.- Пројекат је осмишљен на такав начин да активности могу бити интегрисане у постојеће локалне стратегије или развојне планове, чиме се обезбеђује да ће резултати имати дуготрајан утицај на регионалну сарадњу **(5 бодова).** | **10** |
| **Рационалност трошкова и сврсисходност буџета**- Буџетски план је детаљно разрађен, а појединачне буџетске линије су усклађене са предложеним активностима и очекиваним резултатима, уз адекватну алокацију људских и финансијских ресурса **(6 бодова).**- Висина предложених трошкова за планиране буџетске линије је реална и одговара обиму активности, чиме се обезбеђује економска оправданост целокупног пројекта **(6 бодова).** | **12** |
| **Видљивост и комуникација резултата пројекта**- Пројекат предвиђа адекватну и ефикасну промоцију кроз различите медијске канале и јавне наступе, чиме се обезбеђује видљивост и препознатљивост пројектних резултата у широј јавности **(5 бодова).**- Индикатори видљивости су јасно дефинисани и мерљиви, што омогућава праћење и процену утицаја пројекта на циљне групе и шире друштво **(4 бода).** | **9** |
| **Интеграција локалне заједнице у пројектне активности**- Пројекат укључује активну сарадњу са локалним организацијама, институцијама и становништвом, чиме се осигурава укљученост заједнице у свим фазама пројекта и подстиче њихово учешће у дугорочним процесима регионалне сарадње **(6 бодова).**- Пројекат омогућава да резултати буду лако доступни и применљиви у локалној заједници, што повећава њихову вредност и одрживост на нивоу локалних актера **(3 бода).** | **9** |
| **Утицај пројекта на образовање и подизање свести**- Пројекат доприноси едукацији и подизању свести у области друштвене стабилности кроз организовање радионица, семинара или других едукативних програма намењених широј јавности **(5 бодова).**- Обука и материјали који се креирају у оквиру пројекта имају потенцијал да остану доступни у јавном простору, чиме се осигурава дугорочна примена у образовним програмима и подизање свести о значају сарадње и помирења **(3 бода)**. | **8** |
| **МАКСИМАЛАН БРОЈ БОДОВА**  | **100** |